© Георги Кожухаров

Прокуратурата е протестирала пред Софийския апелативен съд решението на Софийския градски съд, който постанови двама души от групата за отвличания, станала популярна като "Наглите", да напуснат предсрочно затвора, съобщи говорителят на главния прокурор Румяна Арнаудова, цитирана от "Нова телевизия". Тя e изразила надежда, че Ивайло Евтимов-Йожи и Любомир Димитров-Гребеца няма да излязат на свобода.

След разкриването на групата Гребеца получи 10 години затвор, а Йожи – 18.

Като аргумент за предсрочното им пускане съдът посочи фактът, че са работили, докато са излежавали присъдите си и са били примерни. Според Арнаудова обаче, дори това да е така, в контекста на извършените от тях отвличания, някои от които и с изтезаване на жертвите, би било неморално да излязат от затвора предсрочно.

Тази сутрин по "Нова телевизия" Иван Киров, който е син на отвлечения от "Наглите" Киро Киров, припомни, че двамата задържани са рязали пръсти и уши на жертвите, за да принудят роднините им да платят откуп. Според него Йожи и Гребеца излизат на свобода, защото са си платили и то с парите на жертвите.

"Нашите пари ги няма. Сега те ще са на разположение на престъпниците", добави бизнесменът. Той изрази мнение, че този случай е трябвало да бъде за назидание на всички, и стигна до извода, че в държава като в България е по-добре да си престъпник, отколкото бизнесмен.

Иван Киров заяви, че се страхува за семейството си. "Кой ще ми гарантира сигурността? Тези хора могат да тръгнат да си отмъщават", каза той.

Операция "Наглите" беше проведена от МВР на 17 декeмври 2009 г. Делото срещу задържаните при нея започна на първа инстанция в СГС на 22 декември 2010 г. и приключи на 2 април 2012 г. Според обвинението срещу "Наглите", групата е извършила 10 отвличания – на Мехмед Чакър, Джорджио Марков, Венислав Величков, Ангел Бончев и неговата съпруга Камелия Бончева, Георги Георгиев, Васил Маникатов, Киро Киров, Борислав Атанасов и Румен Гунински.